Азорски острови
Азорските острови () са група от 9 вулканични острова и много рифове в Атлантическия океан, принадлежащи на Португалия и представляващи неин автономен регион.

Имат население от 245 746 жители (към 2012 г.) и обща площ от 2333 km².

Името на островите вероятно произхожда от старата португалска дума „azures“, означаваща лазур, искрящо синьо. Според друга версия името им идва от „аçor“ – ястреб (счита се, че арабите ги назовали Ястребови острови). Според легендата моряците следвали ястребите, които летели към своите гнезда и така им указали пътя към бреговете. Но не е установено островите да са били обитавани от тези птици.

Географска характеристика 
Островите са разположени на 1500 km западно от Португалия и на около 3900 km от източния бряг на Северна Америка. Състоят се от 9 големи острова, като Сан Мигел (770 km²), Терсейра (578 km²), Пику (455 km²) и Фаял (165 km²), и множество рифове с обща площ 2333 km². Главните градове са Понта Делгада на о. Сан Мигел и Ангра ду Ероижму на о. Терсейра.

Релеф, геоложки строеж 
Островите имат вулканичен произход. Изградени са от базалти и гранити. Имат планински релеф. Най-висок връх е Пику (2351 м), явяващ се най-високата точка на цяла Португалия. Има чести земетресения. Бреговете са предимно стръмни, на места отвесни. Има разнообразни проявления на съвременен вулканизъм (особено в района на калдерата Фурнаш на остров Сан Мигел) и изобилие от термални минерални извори.

Климат, флора 
Архипелагът има океански субтропичен климат с малка годишна температурна амплитуда. Дневните максимални температури обикновено са между 15 °C и 25 °C. Годишната сума на валежите се увеличава от изток на запад и варира от 700 до 1600 mm средно, като достигат 6300 mm на връх Пику. Средна януарска температура 140С, а през юли – 220С. Валежи – около 800 – 1100 mm. Растителността е представена от вечнозелени гори и храсти и множество подивели интродуцирани растения.

Стопанство 
Главен стопански отрасъл е селското стопанство с развито овощарство – банани, кайсии, ананаси, грозде, цитрусови, и градинарство – включително зеленчуци за експорт. Развито е винарството. Азорските острови са важна база за морските и въздушни трансатлантически линии между Европа и Африка, от една страна, и Америка от друга. Военноморска база.

Източници

Външни препратки 
 Фотографии от Азорските острови